Investitsiyalar va tashqi savdo vazirligida ishchi yig‘ilish o‘tkazildi. Mavjud tizim qayta ko‘rib chiqiladi

Joriy yilning 1 iyul kuni investitsiya va tashqi savdo vaziri Sardor Umurzoqov rahbarligida O‘zbekiston Respublikasi prezidenti tomonidan berilgan topshiriqlarning so‘zsiz bajarilishi hamda vazirlik faoliyatiga aloqador dolzarb vazifa va masalalarni muhokama qilish bo‘yicha ishchi yig‘ilish o‘tkazildi.
Investitsiyalar va tashqi savdo vazirligi matbuot xizmati xabariga ko‘ra, prezident topshirig‘iga muvofiq geologik qidiruv ishlariga investitsiyalarni jalb qilishni faollashtirish, yangi istiqbolli investitsion loyihalar portfelini shakllantirish, ishlab chiqarish xarajatlarini kamaytirish va sohaning investitsion jozibadorligini oshirish maqsadida geologik qidiruv va qazib olish ishlari uchun soliq stavkalarini optimallashtirishga imkon beruvchi mexanizmlarni yaratish, shuningdek, yetakchi xorijiy kompaniyalarni ushbu sohani jadal modernizatsiya qilish va texnologik yangilashga jalb qilish yo‘llari bo‘yicha chora-tadbirlar belgilab olindi.
Xorijiy investitsiyalarini faol jalb qilish, importni optimallashtirish va eksport salohiyatini oshirishga yo‘naltirilgan tarmoqlarga investitsiyalarni jalb qilish va tashqi savdo strategiyalarini shakllantirishda mutlaqo yangi yondashuvni ishlab chiqish va joriy qilish ustuvor maqsadlardan biri hisoblanadi. Tarmoq strategiyasi sohadagi mavjud resurslar asosida qurilishi, sohadagi o‘ziga xosliklar va mavjud muammolarni hisobga olgan holda ularning yechimi bo‘yicha aniq takliflar berilishi lozimligi, bu esa o‘z navbatida iqtisodiy ko‘rsatkichlarning jadal o‘sishiga olib kelishi ta'kidlandi.
Investitsiya dasturlarini shakllantirish va eksport ko‘rsatkichlarini prognozlashtirish borasidagi mezonlarning xolis va asoslanganligi hamda belgilangan parametrlarni amalga oshirish bo‘yicha tegishli idoralar va tashkilotlar faoliyatini chuqur tahlil qilishga ustuvor ahamiyat bergan holda mavjud tizimni qayta ko‘rib chiqish va takomillashtirish lozimligiga alohida e'tibor qaratildi.